Jong rugbyspeler op pad werk toe in ongeluk dood | Netwerk24
Deur Ané van Zyl 03 Junie 2019 20:42
’n Jong rugbyspeler en pa van twee dogtertjies is Maandagoggend op pad werk toe op die pad tussen Robertson en Bonnievale tragies in ’n ongeluk dood.
Bradley Vermeulen (27), haker vir Robertson se eerste rugbyspan, was Maandagoggend agterop ’n enkelkajuitbakkie toe die bestuurder beheer verloor en die voertuig rol.
Bradley Vermeulen (27)Foto: Facebook
Bradley is op die toneel dood verklaar, sê Lionel Hendricks, voorsitter van die Robertson-rugbyklub wat kort ná die ongeluk op die toneel was.
Bradley het in Riviersonderend na sy werk geryloop en het agterop die voertuig gesit. Volgens Hendricks het die ongeluk omstreeks 07:30 sowat 3 km buite Robertson plaasgevind.
Luidens berigte is ses ander mense wat in die voertuig was na ’n nabygeleë hospitaal gebring. Die provinsiale verkeersdiens kon nie die ongeluk bevestig nie, maar die Robertson-polisie dra kennis daarvan.
Bradley was ’n goeie spanmaat, vriend en speler, sê Hendricks.
“Hy het ’n spesiale manier gehad om ’n mens stil te laat word as hy ’n storie vertel. ’n Mens het altyd aandagtig na sy stories geluister.”
Bradley en Joslen se twee dogters, Q-lynn (4) en Zyden (2).Foto: Facebook
Volgens Hendricks het Bradley verlede seisoen vir die Worcester-span rugby gespeel voordat hy na Robertson teruggekeer het.
“Hy het ’n baie goeie sin vir humor gehad, met ’n baie sprankelende persoonlikheid. Ek is seker almal gaan hom baie mis,” sê Hendricks.
Bradley word oorleef deur sy vrou, Joslen, en twee dogters, Q-lynn (4) en Zyden (2).
Joslen sê sy was ten tyde van die ongeluk in Kaapstad en weet nie veel van wat gebeur het nie.
Ayanda Bans, die ANC se woordvoerder vir sport, het haar meegevoel uitgespreek teenoor Bradley se familie, vriende en spanmaats. “Ons dink aan julle in ons gebede,” het Bans in ’n verklaring gesê.
Bradley en Joslen op hul troudag verlede jaar.Foto: Facebook
Meer oor: Bonnievale | Robertson | Ongeluk | Sterfgeval
KYK: Portervillers meters van waar boot sink in Budapest